**Nyt slogan til Forenede Care**

Med hjertet i centrum. Det er Forenede Cares nye slogan. Sloganet blev foreslået af en ansat hos Forenede Care efter en konkurrence, hvor alle medarbejdere kunne komme med deres egne forslag.

Henover sommeren afholdte ledelsen i Forenede Care en konkurrence hvor alle medarbejderne kunne komme med forslag til nyt slogan. Der var mange gode og kreative bud at vælge imellem, så to slogans blev udvalgt som finaledeltagere: *Faglighed & Hjerterum* og *med hjertet i centrum*. De to slogans blev sendt til afstemning hos alle medarbejderne, og *med hjertet i centrum* vandt stort.

Administrerende direktør Stine Louise Eising von Christierson fortæller:

”Jeg er rigtig glad for sloganet *med hjertet i centrum*, da jeg elsker dobbelttydningen med hjertet. Det var vigtigt for os i ledelsen, at sloganet også omfavner de bløde værdier og omsorg, da det udover vores medarbejderes stærke faglighed, er noget der ligger i vores DNA. Samtidig har vi siden 2018 haft et hjerte i vores logo som vi gerne vil have endnu mere frem. Ved *med hjertet i centrum* har vi et nyt slogan, som er sigende for vores værdier og arbejde.”

Forenede Cares nye slogan er nu ved at blive varemærkeregistreret.